**migraţii**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fereastră deschisă

şi-un chiot de fete cu busuioc înflorit în păr

deasupra

salmonidele scormonesc

adâncul râurilor:

izboarele vor să găsească

să-şi depună icrele

în întunericul unei idei

un şarpe a lăsat pe marginea drumului o

piatră preţioasă

de-acum sunt sfinţite viile

un corifeu cu o cană de must

ne aşteaptă la poartă

2

Badea Cârţan e tot mai bătrân

drumul până la Roma

nu-l mai poate străbate

în cimitir

s-a oprit să citească o carte

suflă uşor peste

îngălbenite frunze

lipite de tomnatice cuvinte

3

sunt risipite într-un pătul de albăstrele

poeme calde de iubire

un laios

oracolul ascultă

în timp

ce soarele scapără

atins de colăceii alburii

în formă de cruce

4

şi-n anul acesta

din mila Domnului

trăim sănătoşi să vedem struguri pe masă

Brumar cel mic

vesel

c-un buchet de creasta cocoşului

bate la poartă

ochi mari de copii

poftesc la delicioasele prăjituri cu mere şi gutui

frunze aurite pe margini

perdele brodate cu crizanteme la geamuri

fraţii Capşa

se grăbesc să-l servească pe generalul Joffre

cu un mic joben de ciocolată

5

sub streşini numai

dorul mai cuibăreşte

un drum lung prin deşert au de parcurs rândunelele

la vecernie

ne cheamă ciocănitoarele

pe o cărăruie care duce-n vârf de munte

luna

se plimbă

are în sân:

coacăze şi afine